ZTE uviedlo trio nových Blade-ov
Vianoce sa blížia a výrobcovia majú tak poslednú šancu na to, aby na trh uviedli zariadenia, ktoré ešte môžu byť darované ako vianočné darčeky. Čínska spoločnosť ZTE to samozrejme vie a tak predstavila hneď trojicu nový zariadení dostupných v podstate pre väčšinu ľudí – všetky tri nové smartfóny z rodiny Blady totižto putujú do strednej triedy, pričom každý zaujme niečím iným. Poďme si ich teda postupne predstaviť.
Prvou novinkou je ZTE Blade X9, ktorý je najväčší z tejto trojice. Jeho displej dosahuje veľkosť 5,5-palcov a je vyrobený technológiou IPS, navyše zobrazuje obsah v príjemnom rozlíšení Full HD. Vo vnútri tiká výkonný osemjadrový čipset Snapdragon 615 od Qualcommu, k tomu sa pridáva 2 GB operačná pamäť RAM a 16 GB úložisko. Záujemcovia sa môžu tešiť aj na 13 a 5-megapixelové fotoaparáty, ale aj na 3000 mAh batériu či na snímač odtlačkov prstov.
ZTE Blade X5 sa v podstate úplne celý líši od práve opísaného mobilu. Nevyužíva procesor od Qualcommu, avšak od MediaTeku, konkrétne hovoríme o čipsete MT675 so štyrmi jadrami. Displej je menší o pol palca, znížilo sa aj na rozlíšenie na "len" HD. Duo 8-megapixelových fotoaparátov nenadchne, ale ani neurazí a batéria dosahuje nižšiu kapacitu 2400 mAh.
Poslednou novinkou od ZTE je Blade X3. Tento model využíva opäť štvorjadro MediaTek MT6735 a 5-palcový displej s rozlíšením HD, teda 720p. Nechýba ani 1 GB RAM a 8 GB ROM, 8 a 2-megapixelové kamery. Zaujímavosťou je nasadenie obrovskej 4000 mAh batérie, ktorá zaručuje dlhú výdrž na jedno nabitie a ktorá umožní nabíjať aj iné zariadenia, teda slúži ako powerbanka.
ZTE Blade X9, X5 a X3 by mali byť v predaji už v týchto chvíľach za ceny od 130 do 260 eur.